HIFI4ALL.DK | Udskriv | CocktailAudio HA500H
Medlyd [12.02.2020]
Den koreanske streaming- og multimediespecialist, cocktailAudio, har sendt en alsidig hybrid hovedtelefonforstærker på gaden. Specielt én feature adskiller den fra hovedparten af konkurrenterne
Koreanske cocktailAudio har valgt sit navn af én klar grund: Firmaets apparater er rene overflødighedshorn, der tilbyder et væld af muligheder. Altså en vellavet – og vellydende – cocktail. Og firmaets nye hovedtelefonforstærker, HA500H er ingen undtagelse. Udover sit egentlige formål – som high-end forstærker til et sæt hovedtelefoner – er HA500H nemlig også en forforstærker med eller uden rør, high-end DA konverter med asynkron USB DAC.
Og særlig én feature er med til at understrege både HA500H’s alsidighed og high-end ambitioner: HA500H har nemlig et såkaldt I2S input. Inden der lyder et rungende "hvaffor en fisk?", så er her en kort forklaring: I2S er en branchestandard, der anvendes til overførsel af digital lyd mellem to integrerede kredsløb, for eksempel mellem drevet og konverteren i en CD. Mens I2S siden CD’ens barndom fortrinsvist er blevet anvendt inde i CD-maskinerne, er enkelte digitale produkter i dag udstyret med enten I2S input eller output – af den simple årsag, at I2S tilbyder optimal overførsel af det digitale signal.
CocktailAudio HA500H tilbyder derudover frit valg mellem rør eller solid state forforstærkning. Rørene er i øvrigt de velkendte ECC82-rør, der sidder i mange vellydende forforstærkere verden over. Konverteringen af det digitale signal håndteres af to Sabre ES9018K2M-chips, der understøtter MQA og som kan håndtere højkvalitetsformater som både DSD og PCM. Det er i øvrigt de samme chips, som cocktailAudio anvender i den vellydende multimediemaskine X45.
Indenfor er maskinen fuldt balanceret opbygget med adskilte og afskærmede digitale- og analoge sektioner. Det ydre står i en flot sandblæst finish, og fronten er som på flere andre cocktailAudio-maskiner præget af en stor skærm (5”), hvor der er frit valg mellem tre forskellige grafiske udtryk.
I2S (udtales eye-squared-ess eller på dansk i-to-s) er en ca. 40 år gammel Philips-opfindelse, der i dag er branchestandard. Det er en elektrisk, seriel busgrænsefladestandard, der bruges til at forbinde digitale lydenheder med hinanden. I2S bruges til at kommunikere PCM-lyddata mellem integrerede kredsløb i en elektronisk enhed, som for eksempel mellem CD-drevet og D/A-konverteren i en CD-afspiller. I2S-bussen adskiller clock- og de serielle datasignaler (lyd-information), hvilket det mere udbredte SPDIF-signal ikke gør. Her er data og clock lagt sammen i én leder.
Det adskilte lydsignal med separate clock- og datalinjer, er det, der kommer fra et CD-drev, og det er det, en D/A konverter skal bruge. Et SPDIF-signal skal altså først samle de fire signaler i én ledning, og D/A konverteren skal så adskille signalet igen ved at gendanne clocken ud fra datastrømmen. Den proces kan kun forringe lydkvaliteten. Der er i øvrigt ingen branchestandard for I2S ind- og udgange, men da der skal anvendes fire ledere til overførslen på grund af det opsplittede signal, anvender de fleste producenter i dag HDMI-stik. Den løsning har cocktailAudio også valgt.